Page:Ludus Coventriae (1841).djvu/259



Demon. I am ȝour lord Lucifer, that out of helle cam, Prince of this werd, and gret duke of helle. Wherefore my name is clepyd Sere Satan, Wheche aperyth among ȝow a matere to spelle.

I am norssher of synne to the confusyon of man, To bryng hym to my dongeon ther in fyre to dwelle. Ho so evyr serve me, so reward hym I kan, That he xal syng weleaway ever in peynes ffelle.

Lo! thus bountevous a lord than now am I, To reward so synners, as my kend is; Whoso wole folwe my lore and serve me dayly, Of sorwe and peyne anow he xal nevyr mys.

ffor I began in hefne synne for to sowe, Amonge alle the angellys that weryn there so bryth; And therfore was I cast out into helle ful lowe, Notwythstandyng I was the fayrest and berere of lyth.

ȝet in drowe in my tayle of tho angelys bryth; With me into helle takyth good hed what I say; I leste but tweyn aȝens on to abyde there in lyth, But the iij.^{de} part come with me, this may not be seyd nay.

Takyth hed to your prince than, my pepyl everychon, And seyth what maystryes in hefne I gan ther do play;